**Predkladacia správa**

Materiál *„Návrh na určenie ozbrojených síl Slovenskej republiky na plnenie úloh zabezpečenia nedotknuteľnosti vzdušného priestoru Slovenskej republiky v rámci Organizácie Severoatlantickej zmluvy a  na vyslovenie súhlasu s vyslaním určených ozbrojených síl Slovenskej republiky mimo územia Slovenskej republiky a s prítomnosťou zahraničných ozbrojených síl na území Slovenskej republiky v súvislosti s plnením úloh zabezpečenia nedotknuteľnosti vzdušného priestoru v rámci Organizácie Severoatlantickej zmluvy“ sa* predkladá na základe ustanovenia § 6 ods. 3 písm. j) zákona č. 321/2002 o ozbrojených silách Slovenskej republiky v znení neskorších predpisov (ďalej len „zákon č. 321/2002 Z. z.“) a na základe článku 86 písm. h), k) a l) Ústavy Slovenskej republiky.

Požiadavka predložiť návrh na určenieozbrojených síl Slovenskej republiky na plnenie úloh zabezpečenia nedotknuteľnosti vzdušného priestoru Slovenskej republiky v rámci Organizácie Severoatlantickej zmluvy (ďalej len „NATO“) vyplýva zo zákona č. 494/2009 Z. z., ktorým sa novelizoval zákon č. 321/2002 Z. z. o ozbrojených silách Slovenskej republiky v znení neskorších predpisov.

Cieľom predkladaného materiálu je vymedziť a určiť sily a prostriedky ozbrojených síl Slovenskej republiky, ktoré budú pôsobiť v Integrovanom systéme protivzdušnej obrany NATO (ďalej len NATINADS) za účelom plnenia úloh zabezpečenia nedotknuteľnosti vzdušného priestoru Slovenskej republiky v rámci NATO.

Nakoľko si plnenie úloh v systéme NATINADS vyžaduje flexibilitu zo strany určených síl a prostriedkov ozbrojených síl Slovenskej republiky pri prekračovaní hraníc Slovenskej republiky ako aj vstupovanie do vzdušného priestoru Slovenskej republiky zo strany ozbrojených síl členských štátov NATO pôsobiacich taktiež v systéme NATINADS, je neoddeliteľnou súčasťou materiálu aj návrh na vyslovenie súhlasu s vyslaním určených ozbrojených síl Slovenskej republiky mimo územia Slovenskej republiky a s prítomnosťou zahraničných ozbrojených síl na území Slovenskej republiky v súvislosti s plnením úloh zabezpečenia nedotknuteľnosti vzdušného priestoru v rámci Organizácie Severoatlantickej zmluvy. Podmienky prechodu štátnych hraníc ozbrojenými silami príslušných členských štátov NATO na účely plnenia úloh v systéme NATINADS budú predmetom príslušných medzinárodných zmlúv, ktoré sú v súčasnosti v štádiu dojednávania.

Vláda Slovenskej republiky prerokovala predmetný materiál na svojom 11. zasadnutí dňa 2. septembra 2010 a uznesením č. 583/2010 schválila návrh na určenie ozbrojených síl Slovenskej republiky na plnenie úloh zabezpečenia nedotknuteľnosti vzdušného priestoru Slovenskej republiky v rámci Organizácie Severoatlantickej zmluvy a súhlasila s návrhom na vyslovenie súhlasu s vyslaním určených ozbrojených síl Slovenskej republiky mimo územia Slovenskej republiky a s prítomnosťou zahraničných ozbrojených síl na území Slovenskej republiky v súvislosti s plnením úloh zabezpečenia nedotknuteľnosti vzdušného priestoru v rámci Organizácie Severoatlantickej zmluvy. Vláda Slovenskej republiky súčasne poverila predsedníčku vlády Slovenskej republiky predložiť návrh materiálu na rokovanie Národnej rady Slovenskej republiky.

Návrh na určenie ozbrojených síl Slovenskej republiky na plnenie úloh zabezpečenia nedotknuteľnosti vzdušného priestoru Slovenskej republiky v rámci Organizácie Severoatlantickej zmluvy (ďalej len „návrh na určenie“), ktorý ako príloha č. 1 tvoril vlastný materiál predložený na rokovanie vlády Slovenskej republiky dňa 2. septembra 2010 a ktorý podlieha režimu ochrany utajovaných skutočností sa sprístupňuje v súlade so zákonom č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov. Uvedený návrh na určenie bol utajený na stupeň Vyhradené v súlade so zákonom č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov a s § 1 písm. f) nariadenia vlády SR č. 216/2004 Z. z., ktorým sa ustanovujú oblasti utajovaných skutočností, a to v rozsahu vymedzenom na základe § 2 ods. 1 tohto nariadenia.

Za účelom, aby materiál nebol predmetom neverejného rokovania Národnej rady Slovenskej republiky, vyššie uvedený návrh na určenie je k dispozícii na nahliadnutie poslancom Národnej rady Slovenskej republiky vo Výbore Národnej rady Slovenskej republiky pre obranu a bezpečnosť a v Zahraničnom výbore Národnej rady Slovenskej republiky, ktorým bol návrh na určenie zaslaný.

Predložený materiál nemá finančný, ekonomický, environmentálny vplyv, ani vplyv na zamestnanosť alebo podnikateľské prostredie.